長沙示甥郭聖俞
作者：唐庚
朝代：宋

paragraphs: 我昔官閬中，子時趨長安。
相過日夜飲，肯使笑語乾。
但知醒復醉，誰問甜與酸。
攬衣步中庭，仰首羡飛翰。
誓言早歸休，慎勿貪高官。
時未有添丁，眼前惟木蘭。
舅甥一分背，日月雙跳丸。
那知十年外，相見西江干。
拜起未寒温，悲來各汍瀾。
我鬢已秃翁，子顔非渥丹。
相從海上去，兹事人所難。
陂行白漭漭，山宿青攢攢。
人煙小歲後，草木深冬完。
昨日次長沙，扁舟掠湘灘。
中流遭惡風，滿衣潑驚湍。
船如旗尾點，天作車輪團。
怖畏目敢側，禱祈指頻彈。
嚮非鬼神助，幾作蛟龍餐。
忠信時可憑，聖賢豈吾謾。
勿畏嶠南熱，我清物自寒。
勿憂海邦陋，心廣身亦寛。
磨刀斫鯨鱠，隱几看鵬摶。
努力近藥物，明年理歸鞍。
得之兩鴻鵠，龜筒不須鑽。